*Приложение 2*

**Таләп кирәк, таләптән элгәре әдәп кирәк**

Йөзмөхәммәтова Динә Шәриф кызы ([dina-211175@mail.ru](mailto:dina-211175@mail.ru))

Татарстан Республикасы Кукмара муниципаль районы

муниципаль бюджет гомуми урта белем бирү учреждениесе

“Кукмара 4 нче номерлы урта мәктәбе” (МБОУ КСШ № 4 Кукморского муниципального района РТ)

*Яшь буында әхлакый сыйфатлар тәрбияләү, югары әдәплелек гадәтләре булдыру, аларны кешеләр белән аралашу кагыйдәләренә, заман таләпләренә өйрәтү – бүгенге көндә мәктәп һәм укытучылар алдында торган төп бурычларның берсе. Тәрбия кечкенәдән үк дәвамлы алып барылганда гына нәтиҗәле була. Тормыштагы һәр очракта бала үзен дөрес, табигый тота белсен өчен, дәресләрдә һәрдаим, билгеле бер системада әдәплелек сыйфатлары тәрбияләү мөһим. Бу юнәлештә эшләгәндә халык педагогикасына, халык авыз иҗатына, мәгърифәтче галимнәр эшчәнлегенә, бигрәк тә Ризаэддин Фәхреддин мирасына мөрәҗәгать итү нәтиҗәле эш алып барырга мөмкинлек бирә.*

Әхлак ул – кешенең эш-хәрәкәтләрендә, көндәлек тормышында билгеле бер калыпка салынган, билгеле кыйммәтләрдән торган сыйфат. Шәхеснең камилләшү һәм үсүендә әхлак тәрбиясенең ролен педагогика элек-электән исбатлап килгән. Әле борынгы грек философы Сенека ук: “Гыйлемлектә алга китеп тә, әхлак ягыннан артта калган кеше алга китүдән дә бигрәк артка калып яши”,- дигән гыйбарә әйткән. Моның белән килешми мөмкин түгел. “Таләп кирәк, таләптән элгәре әдәп кирәк”, - диелә халык мәкалендә дә. Шуңа күрә укытучы һәрбер дәрестә укучыларга белем бирү белән бер рәттән әхлаклылык сыйфатлары да тәрбияләргә бурычлы. Ул балаларның укуы, хезмәте, ялы, уены һәм һәртөрле эшчәнлеге дәвамында әхлак мөнәсәбәтләрен тиешле якка юнәлтергә тиеш.

Яхшыны яманнан, яманны яхшыдан аера белү тәҗрибәсе кешедә яшьтән үк тәрбияләнә. Ул аны көндәлек тормышы, эше, эшчәнлеге, башкаларга мөнәсәбәте белән ныгыта гына бара. Бала чакта барлыкка килгән әхлак нормалары кешене җитлеккән, олыгайган чорына кадәр озата бара. Әлбәттә, бүгенге шартларда, ягъни радио-телевидение, Интернет аркылы әдәпсезлек, культурасызлык, бозыклык, вәхшилекне көн саен диярлек күреп, ишетеп торган заманда, укучыларда әхлаклылык сыйфатлары тәрбияләү катлаулы.

Дәресләрдә халык педагогикасына мөрәҗәгать итү һәрвакыт иң отышлы юлларның берсе булып тора. Чөнки халык педагогикасы яшь буынга белем алу, фән һәм сәнгать өлкәсендә иҗади эшчәнлек белән шөгыльләнү, әхлакый камилләшү өчен җирлек тудыручы чараларның башлангыч нигезен тәшкил итә. Халкыбыз кешелек тормышында белемнең зур роль тотканын тирәнтен аңлый. Белем кешегә яхшы тормыш өчен көрәшне җиңеләйтүче зур көчкә ия. Халык фәнне, гыйлемне барлык байлыклардан да өстен куйган, әдәпсезлекне һәм наданлыкны өнәмәгән, кешенең акылын һәм зирәклеген югары бәяләгән. Моның шулай икәнлеген татар халык авыз иҗаты әсәрләре дә киң чагылдыра. Шуңа күрә укучыларда әхлакый идеаллар, хезмәт сөючәнлек, җаваплылык, өлкәннәргә ихтирам, әдәплелек, дуслык, туган илгә булган чиксез мәхәббәт, дөреслек, сафлык кебек кыйммәтле сыйфатлар тәрбияләгәндә фольклор әсәрләреннән файдалану мөһим. Мәсәлән, “Әкиятләр” темасын үткәндә, укучыларга шундый хакыйкатьне төшендерү зарур: хаклык үзеннән-үзе генә җиңә алмый; тырышлык, эш сөючәнлек, кешеләргә ярдәм кулы сузарга әзер тору кебек сыйфатларның тормышта зур әһәмияткә ия булуны аңлатырга кирәк. Нәтиҗә ясарга өйрәтергә, укучылардан үз фикерләрен мәкаль-әйтемнәр һәм акыллы гыйбарәләр белән дәлилләүгә игътибар итәргә кирәк. Шулай ук рухи-әхлакый тәрбия бирүдә халкыбызның күркәм гореф-гадәтләрен өйрәтү, гаилә шәҗәрәләре төзү, «Безнең гаилә» темасына иншалар язу отышлы алымнар булып торалар.

Татар халкының әхлакый тәрбия бирү тарихына мөрәҗәгать иткәндә исә без борынгы бабаларыбызның инде күптәннән нәсыйхәт китаплары булуына инанабыз. Кол Галинең «Кыйссаи Йосыф», Ризаэддин Фәхреддиннең «Нәсыйхәт», Каюм Насыйриның «Китаб-әт-тәрбия» әсәрләре әнә шундыйлардан. Әлбәттә, әдәбият дәресләрендә без бу әсәрләрне өйрәнәбез, ләкин аларны тел дәресләрендә дә файдаланып була. Бишенче ел инде “Ризаэддин Фәхреддин хезмәтләренә таянып, укучыларда милли үзаң тәрбияләү” дигән методик тема өстендә эшлим. Ризаэддин Фәхреддиннең үгет-нәсыйхәтләре, әдәплелек кагыйдәләре белән укучылар теләп кызыксыналар. Күпвакыт, яңа теманы аңлатканда, әлеге әдәплелек кагыйдәләрен мисал итеп алам, ә соңыннан укучылар белән шул темага кечкенә генә булса да әңгәмә корабыз, сөйләшү үткәрәбез. Шуларга нигезләнеп, укучыларымда әхлаклылык сыйфатларын тәрбияләргә тырышам. Р.Фәхреддиннең киңкырлы эшчәнлеге, үгет-нәсыйхәтләре, киңәшләре балаларның дөньяга карашларын киңәйтә; акыл эшчәнлеген активлаштыра; начарлыкны күрсәтү аша, аларны яхшылыкка этәрә; тормыштагы кыен очракларда дөрес юл сайлап, гадел нәтиҗәләр ясый белергә өйрәтә; әдәп-әхлак кагыйдәләрен көндәлек тормышта куллануга нигез булып тора. “Яшь буынны тәрбияләү эше – бик мөһим социаль мәсьәлә, һәм ул үзенә укытучыларның һәм ата-аналарның даими игътибарын таләп итә”,- ди Р.Фәхреддин. Һәркемгә мәгълүм: тотырыксызлык, иҗтимагый киеренкелек, рухи идеология булмаган чорда бала да заманга үзенчә җайлаша бара. Кече яшьтән бала күп вакытын телевизор, компьютер каршында үткәрә, кулына планшет, смартфон тотып утыра... Үз чиратында, экраннардагы бозыклык, атыш-үтерештән торган фильмнар баланың психикасын боза, бала күңеленә әхлаксызлык орлыклары сала. Шул ук вакытта урам йогынтысы да тәэсир итми калмый. Өлкәннәр тарафыннан битарафлык күрсәтелсә, баланың характеры шушы шартларда формалашуы көн кебек ачык. Мәрхәмәтлелек тә, явызлык та тумыштан килми, алар – тәрбия җимешләре. Әлбәттә, иң беренче чиратта баланы ата-ана тәрбияли, ә мәктәп аларга булышырга, якларга, юнәлеш бирергә, тулыландырырга тиеш.

Үзенең рухи үсешендә югары әхлакый биеклеккә ирешкән кеше генә гомере буе шул югарылыкта калырга омтылып яши. Ялгышлыклар җибәрсә, вөҗдан газабы кичерә, хаталарын төзәтү юлларын эзли. Әхлаклылык кешенең гадәти сыйфатына әйләнсен өчен, моңа аны бала чактан ук гадәтләндерергә кирәк. Бары тик билгеле бер эзлеклелектә максатчан тәрбия эше алып барганда гына укучыларда югары әхлак сыйфатларын нәтиҗәле тәрбияләп була.

**Кулланылган әдәбият.**

1. В.С.Казыйханов. Әхлак дәресләре. – Казан: “Матбугат йорты” нәшрияты, 2004.
2. Р.Ә.Сәхипова. Халык педагогикасы нигезендә укыту һәм тәрбия бирү. – Казан: Тат. кит. нәшр., 2005.
3. Р.Фәхреддин. Балаларга үгет-нәсыйхәт. – Казан: “Дом печати” нәшрияты, 2001.
4. Р.Фәхреддин. Нәсыйхәт. Әхлак гыйлеменнән. Казан: Мәгариф, 2005.
5. Татар халык иҗаты. Мәкальләр һәм әйтемнәр. Казан: Татар кит.нәшр., 1987.